偈六十九首  其三一
作者：釋道寧
朝代：宋

paragraphs: 琉璃殿上，古佛舒光。
明月堂前，曇華布影。
不用南詢彌勒，何須東覓文殊。
華藏門開，任君瞻仰。
或舒或卷，塵塵普現色身。
或放或收，處處毗盧境界。
不舒不卷，寂爾無根。
不放不收，是真常住。
絲毫無礙，統攝聖凡。
自利兼他，古今不墜。
夜半不須敲玉戶，天明鳳子笑銜花。